3.6

Az V. fejezet az ellenőrző intézkedések terén tartalmaz módosításokat, konkrétan a következőket: 3.6.1 Az Európai Bizottság nem fogadja el, hogy visszamenőleges hatállyal további halász- vagy halfogó hajókat vegyenek fel azokra a listákra, amelyeket minden tagállamnak legkésőbb 45 nappal a halászati szezon kezdete előtt meg kell küldenie az Európai Bizottságnak. 3.6.2 A közösségi halászhajók kapitányainak a kékúszójú tonhal halászata szigorú nyomon követésének érdekében nem csupán az uniós közös halászati politika egységes ellenőrzési rendszerében meghatározott információkat kell bevezetniük a halászati naplóba, hanem a javaslat II. mellékletében szereplőket is. 3.6.3 A más szerződő felekkel közös halászati műveletek továbbra is teljes mértékben tiltottak. 3.6.4 A 302/2009/EK rendelet „áthelyezési műveletekről” szóló teljes cikke megváltozik; az új rendelet az ilyen műveletekhez hatékonyabb és világosabb ellenőrzési rendszerre tesz javaslatot. 3.6.5 A „ketrecbehelyezési műveletekre” vonatkozó cikk is teljesen kicserélődik. 3.6.6 A „hajómegfigyelési rendszerre” (VMS) vonatkozó cikk kibővül, kötelezővé téve azoknak a halászhajóknak, amelyek szerepelnek a kékúszójú tonhal halászatára jogosult hajók ICCAT-nyilvántartásában, hogy legalább 15 nappal a halászidény kezdete előtt kezdjék meg a VMS-adatok továbbítását az ICCAT-nak, és az idény végét követően még legalább 15 napig folytassák azt. Az adatok küldése a hajók kikötői tartózkodásának idejére sem szakítható meg. 3.6.7 A „tonhalcsapdával végzett tevékenységek nyilvántartása és jelentése” úgy módosul, hogy a tonhalcsapdával végzett valamennyi halászati művelet befejezésekor a csapdák által fogott mennyiségek mellett a csapdában maradt becsült mennyiségeket is el kell küldeni. 3.6.8 Emellett „az ICCAT közös nemzetközi ellenőrzési rendszere” is bővül, annyiban, hogy ha valamely tagállam az ICCAT egyezményi területén bármikor több mint 15 hajóval halászik a kékúszójú tonhalra, arra az időre ellenőrhajót küld az ICCAT egyezményi területre, vagy együttműködik egy másik tagállammal vagy szerződő féllel az ellenőrhajó közös üzemeltetése céljából. 3.6.9 A „nemzeti megfigyelőprogramra” vonatkozó 30. cikk annyiban módosul, hogy bővül a nemzeti megfigyelők által lefedett objektumok köre, mégpedig a következőkkel: — a legfeljebb 24 méteres, erszényes kerítőhálós aktív halászhajóinak 100 %-a 2011-ben, — a legfeljebb 20 méteres, erszényes kerítőhálós aktív halászhajóinak 100 %-a 2012-ben, — vontatóhajóinak 100 %-a. 3.6.10 „Az ICCAT regionális megfigyelőprogramja” (1) bekezdését olyan szöveg váltja fel, amely előírja, hogy minden tagállamnak gondoskodnia kell arról, hogy a következő hajókon jelen legyen az ICCAT egy regionális megfigyelője: — a 2011-es halászidény egészében valamennyi 24 méternél hosszabb erszényes kerítőhálós halászhajó; — a 2012-es halászidény egészében valamennyi 20 méternél hosszabb erszényes kerítőhálós halászhajó; — 2013-tól a halászidény egészében valamennyi erszényes kerítőhálós halászhajó, hosszúságtól függetlenül; 3.6.10.1 A fenti erszényes kerítőhálós halászhajók, amelyeken nem tartózkodik regionális ICCAT-megfigyelő, nem kaphatnak engedélyt a kékúszójú tonhal halászatára vagy a szóban forgó halászatban való részvételre. 3.6.11 A „videofelvételekhez való hozzáférést” a 32. cikk szabályozza, amelyet teljes egészében új szöveg vált fel, és egy új bekezdés is beillesztésre kerül, amely arra kötelezi a tagállamokat, hogy hozzák meg a szükséges intézkedéseket ahhoz, hogy megakadályozható legyen az eredeti videofelvételek kicserélése, szerkesztése vagy manipulálása. 3.6.12 „Az uniós ellenőrzési terv ICCAT-nak történő továbbítása” címmel beillesztésre kerül egy 33a. cikk is, amely rögzíti, hogy a tagállamoknak minden évben legkésőbb szeptember 15-ig el kell juttatniuk az Európai Bizottságnak a következő évre szóló ellenőrzési tervüket. Az Európai Bizottság az uniós ellenőrzési tervet jóváhagyásra megküldi az ICCAT titkárságának. 3.6.13 A „Piaci intézkedések” című 34. cikk (1) bekezdését egy másik, új bekezdéssel váltják fel, amely szerint tilos az olyan kékúszójú tonhal hazai kereskedelme, kirakodása, behozatala, kivitele, tenyésztési vagy hizlalási céllal történő ketrecbe helyezése, újrakivitele és átrakodása, amelyet nem kísér az e rendeletben előírt pontos, teljes körű és ellenőrzött dokumentáció, kibővítve ezeket a lehetőségeket minden ilyen tevékenységre, ha azt nem kíséri a kékúszójú tonhalra (Thunnus thynnus) vonatkozó fogási dokumentációs program létrehozásáról szóló 2010. július 7-i 640/2010/EU európai parlamenti és a tanácsi rendeletben meghatározott dokumentáció. 3.6.14 Végül a rendeletjavaslat az V., „Ellenőrző intézkedések” című fejezetben a megváltoztatott intézkedésekkel összhangban több mellékletet kicserélt, illetve módosított.